text: Venstre: Giv tyskere lov til at købe sommerhuse
  07 oktober 2013 kl. 05.06
  Loven om at udlændinge ikke må købe danske sommerhuse er måske utidssvarende, mener næstformanden for Venstres folketingsgruppe, Inger Støjberg. Hun er parat til at kigge på den omstridte lovgivning.
  Det skriver Licitationen - Byggeriets Dagblad.
  Lovgivningen, der begrænser udlændinges ret til at eje sommerhuse her i landet, blev indført i forbindelse med Danmarks indtræden i EU.
  Baggrunden var et ønske om at undgå, at udlændinges køb af sommerhuse skulle presse priserne så meget i vejret, at det kunne blive for dyrt for almindelige danske familier at købe sommerhus.
  
  Fylder meget i branchen
  Nu sættes der imidlertid spørgsmålstegn ved, om lovgivningen på området stadig er tidssvarende.
  - Jeg ved, at sommerhusreglen fylder meget i branchen, og jeg er parat til at lytte til alle argumenter. I visse kommuner er det blevet meget svært at sælge fritidshuse, og så kunne jeg da godt forestille mig, at man slækker på kravene i disse områder. Lad os kigge seriøst på det, for reglerne skal jo følge med tiden, siger Inger Støjberg, der fredag holdt et debatindlæg ved om perspektiverne i at ændre lovgivningen.
  Det skete under et arrangement hos typehusproducenten Planet-Huse.
  